RESOLUCIÓN do 2 de maio de 2002 pola que se convocan unhas xornadas sobre a administración electrónica: oportunidades e desafíos para os entes territoriais.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 07/05/2002

Dentro do plan de actividades da Escola Galega de Administración Pública para 2002 e de acordo coas funcións atribuídas pola Lei 4/1987, do 27 de maio, de creación da Escola, e pola Lei 10/1989, do 10 de xullo, de modificación da anterior, convócanse, en colaboración coa REDETI, unhas xornadas sobre a administración electrónica: oportunidades e desafíos para os entes territoriais, convocatoria que se desenvolverá conforme as seguintes bases:
1. Obxectivos.
Estas xornadas pretenden as seguintes finalidades:
a) Presenta-las novas técnicas telemáticas como unha panca para o desenvolvemento en mans das administracións e un medio de facilita-las relacións das corporacións cos cidadáns.
b) Dar a coñecer experiencias en marcha noutros lugares, estimulando a iniciativa das autoridades locais.
c) Facilita-la aceptación das novas técnicas telemáticas e das redes sobre as que se aplican, mellorando a súa integración no ámbito local.
d) Chama-la atención sobre a existencia de técnicas xurídicas, reguladoras e organizativas que permiten unha transición ordenada cara á administración electrónica.
2. Contido.
Trataranse estes temas:
-Novas redes, servicios e aplicacións telemáticas para as comunidades locais.
-O pulo das administracións territoriais ás novas redes. Técnicas dispoñibles.
-A ordenación do territorio e o urbanismo como medio de organización de redes de telecomunicacións.
-A televisión local como televisión de proximidade: situación actual e perspectivas.
-As novas tecnoloxías nos procedementos administrativos. A teleadministración e outras técnicas.
-Algunhas experiencias comparadas. A situación nas comunidades galega e valenciana.
3. Destinatarios.
Persoal ó servicio da Xunta de Galicia e da Administración local galega e interesados en xeral.
4. Desenvolvemento.
- Horario: mañá e tarde.
- Lugar e datas: as xornadas convocadas desenvolveranse no salón de actos da Delegación Provincial da Consellería da Presidencia, Relacións Institucionais e Administración Pública en Pontevedra (r/ Benito Corbal, 47 da citada cidade) os días 28 e 29 de maio de 2002.
5. Inscrición.
- Prazo: remata o venres, día 24 de maio de 2002.
- Tramitación de solicitudes: as solicitudes irán dirixidas ó director da Escola Galega de Administración Pública; polígono das Fontiñas, rúa de Madrid, 2-4, 15707, Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
- Número de prazas: limitado á capacidade do local.
- Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión chamando por teléfono, o día 27 de maio, das 8.30 ás 14.30 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir no desenvolvemento das xornadas, así como a de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 2 de maio de 2002.
Domingo Bello Janeiro
Director da Escola Galega de Administración
Pública